b'\n_START_ARTICLE_\nTurkmeeni NSV lipp\n_START_PARAGRAPH_\nTurkmeeni NSV lipp oli NSV Liidu haldus\xc3\xbcksuse Turkmeeni NSV lipp._NEWLINE_Turkmeeni NSV esimene lipp oli kasutusel aastatel 1927\xe2\x80\x931937, see oli punane kangas, mille vardapoolsel k\xc3\xbcljel olid suurelt kuldsed sirp ja vasar ning kuldse \xc3\xa4\xc3\xa4risega punane viisnurk. Aastal 1937 embleem eemaldati ja selle asemel lisati vardapoolsesse \xc3\xbclanurka kuldsed t\xc3\xa4hed "T.S.S.R", mis 1940 vahetati kirillitsas kirjutatud "\xd0\xa2\xd0\xa1\xd0\xa1\xd0\xa0" vastu, sest t\xc3\xbcrkmeeni keel oli vahepeal \xc3\xbcle l\xc3\xa4inud ladina kirjalt kirillitsale._NEWLINE_1. augustil 1953 sai Turkmeeni NSV uue lipu. See oli punane kangas, millel oli kaks sinist horisontaalset laidu, vardapoolses \xc3\xbclanurgas aga kuldsed sirp ja vasar ning kuldse \xc3\xa4\xc3\xa4risega punane viisnurkne t\xc3\xa4ht (alates 1978. aastast oli embleem ainult lipu \xc3\xbchel k\xc3\xbcljel). Sinised triibud s\xc3\xbcmboliseerisid niisutuskanalite vett. Lipp oli kasutusel kuni 29. oktoobrini 1991 (ilma sirbi, vasara ja viisnurgata 19. veebruarini 1992).'